2022 márciusában Gambia feloldotta a charterjáratokra vonatkozó egyoldalú moratóriumot. A visszaküldési műveletekkel kapcsolatos együttműködés azonban továbbra is nehéz: az első visszaküldési műveletekre vonatkozó leszállási engedélyeket a gambiai hatóságok a megállapodás szerinti időkeretnél – a járat indulását megelőző egy hét – később adták ki, ami szervezési kihívásokhoz és járattörlésekhez vezetett. Ezt követően csak három visszaküldési műveletre került sor: 2022 júniusában, júliusában és szeptemberében. Folytatni kell a visszaküldési műveleteket, és növelni kell a légi járatok gyakoriságát.

A visszafogadási és visszaküldési folyamat terén még nem történt számottevő és tartós előrelépés, bár a gambiai hatóságok 2022-ben megkezdték az együttműködést a visszafogadás tekintetében. A visszafogadás terén folytatott együttműködést akadályozza, hogy a gambiai hatóságok nem válaszolnak a tagállamok által benyújtott, személyazonosításra irányuló kérelmekre, a személyazonosítás a gyakorlatban lassú és nem hatékony – például a visszafogadási kérelmeket elutasítják, illetve az állampolgárság igazolásának bemutatásakor további meghallgatásokat kérnek –, valamint elutasítják a személyazonosítási meghallgatások lefolytatását. Továbbra is kihívást jelent az úti okmányok időben történő kiállítása – még a megerősített esetekben is –, ami viszont hatással van a visszaküldési műveletek megszervezésére.

A Gambiával a visszafogadás terén folytatott együttműködés továbbra is kihívásokkal teli. A tagállamok a visszafogadási és visszaküldési folyamat valamennyi szakaszában változó mértékű együttműködéssel szembesültek. A tagállamok által szolgáltatott megbízható adatok felhasználása alapján a Bizottság által végzett folyamatos értékelések, valamint az érintett tanácsi munkacsoportok és szakértői csoportok, továbbá az uniós intézmények, szervek és hivatalok ülésein folytatott megbeszélések keretében a tagállamok arról számoltak be, hogy a visszafogadási folyamat valamennyi lépése tekintetében elégtelen az együttműködés, többek között az EU és Gambia által elfogadott, a személyazonosítási és kiutasítási eljárásra vonatkozó bevált gyakorlatok alkalmazása során.

Az (EU) 2021/1781 tanácsi végrehajtási határozat elfogadását követően a Bizottság és az Unió külügyi és biztonságpolitikai főképviselője/alelnök folytatta a párbeszédet a gambiai hatóságokkal, és felkérte ez utóbbiakat, hogy további késedelem nélkül javítsák a visszafogadás terén folytatott együttműködésüket. A Bizottság és a tagállamok mind technikai, mind politikai szinten kapcsolatba léptek a gambiai hatóságok képviselőivel. Az EU több alkalommal is hangsúlyozta, hogy komoly aggodalommal szemléli az előrehaladás hiányát, és hogy a helyzet javulásának elmaradása milyen következményekkel járhat.

–A Vízumkódex 23. cikkének (1) bekezdésében említett általános 15 naptári napos feldolgozási időszak. Következésképpen a rendes feldolgozási idő az intézkedések hatálya alá tartozó minden esetben most már 45 nap.

–A vízumkérelmezők által benyújtandó támogató dokumentumokra vonatkozó követelményektől egyedi esetekben való eltekintés lehetőségének felfüggesztése. Ez azt jelenti, hogy az adott kérelmező „vízumtörténetétől” és a korábban kiadott vízumok helyes felhasználásától függetlenül minden kérelemmel be kell nyújtani a Schengeni határellenőrzési kódexben meghatározott beutazási feltételek teljesítését igazoló támogató dokumentumok teljes körét.

A tagállamok és a harmadik országok között a jogellenesen tartózkodó harmadik országbeli állampolgárok visszafogadása terén megvalósuló együttműködés e szakpolitika fontos elemét képezi. Az ilyen átfogó partnerségek megerősítése és a harmadik országok teljes körű együttműködésének biztosítása érdekében az Európai Tanács arra szólította fel az EU-t, hogy mozgósítsa az összes rendelkezésre álló eszközt, beleértve a fejlesztési együttműködést, a kereskedelmet és a vízumintézkedéseket is.

A Vízumkódex 25a. cikkének (6) bekezdése szerint a Bizottságnak folyamatosan értékelnie kell a visszafogadás terén folytatott együttműködés alakulását a 25a. cikk (2) bekezdésében meghatározott mutatók alapján, ideértve a tagállamok területén jogellenesen tartózkodó személyek azonosításához nyújtott segítséget, az úti okmányok időben történő kiállítását és a visszaküldési műveletek megszervezését. A Bizottságnak jelentést kell tennie arról, hogy megállapítható-e számottevő és tartós javulás az érintett harmadik országgal a visszafogadás terén folytatott együttműködés tekintetében, és – az Uniónak az említett harmadik országgal fennálló általános kapcsolatait is figyelembe véve – javaslatot nyújthat be a Tanácsnak a végrehajtási határozat hatályon kívül helyezése vagy módosítása céljából.

A (4) bekezdés egyértelművé teszi, hogy a határozat nem vonatkozik azokra a kérelmezőkre, akik esetében a vízumdíjat a Vízumkódex 16. cikkének (4) bekezdésével vagy 16. cikke (5) bekezdésének a) vagy c) pontjával összhangban elengedik. A vízumdíjakat azonban nem lehet elengedni a gambiai diplomata- és szolgálati útlevéllel rendelkező személyek esetében, mivel a Vízumkódex 16. cikke (5) bekezdése b) pontjának alkalmazását az (EU) 2021/1781 tanácsi végrehajtási határozat felfüggesztette. Az ilyen útlevéllel rendelkező gambiai állampolgárságú személyek ezért a végrehajtási határozatjavaslat és a megemelt vízumdíj hatálya alá tartoznak.

(2)A 810/2009/EK rendelet 25a. cikke (5) bekezdésének a) pontjával összhangban a Tanács 2021. október 7-én elfogadta az (EU) 2021/1781 végrehajtási határozatot, amely egyes gambiai állampolgárok tekintetében ideiglenesen felfüggesztette a 810/2009/EK rendelet 14. cikke (6) bekezdésének, 16. cikke (5) bekezdése b) pontjának, 23. cikke (1) bekezdésének, valamint 24. cikke (2) és (2c) bekezdésének alkalmazását.

(3)A 810/2009/EK rendelet 25a. cikkének (2) bekezdésével összhangban a Bizottság az (EU) 2021/1781 tanácsi végrehajtási határozat hatálybalépését követően folyamatosan értékelte a Gambiával a visszafogadás terén folytatott együttműködést. Az értékelés azt mutatja, hogy nem történt jelentős javulás, mivel a személyazonosítás és a visszaküldés terén folytatott együttműködés továbbra is kihívást jelent, Gambia nem tartotta be az uniós visszafogadási megállapodásban meghatározott időkeretet, és 2022 márciusáig érvényben maradt a charterjáratokkal végzett visszaküldésekre vonatkozó – Gambia által egyoldalúan bevezetett – moratórium. Némi korlátozott előrelépés – nevezetesen a Gambia által bevezetett moratórium felfüggesztését követően végrehajtott visszaküldési műveletekre vonatkozó három leszállási engedély kiadása – ellenére a visszafogadással kapcsolatos együttműködés továbbra sem kielégítő, és továbbra is számottevő és tartós javulásra van szükség.

(4)A Bizottság értékelése szerint az (EU) 2021/1781 tanácsi végrehajtási határozatban elfogadott intézkedések ellenére a Gambia által az Unióval visszafogadási kérdésekben folytatott együttműködés továbbra sem kielégítő, ezért további intézkedésekre van szükség. Az (EU) 2021/1781 tanácsi végrehajtási határozatnak hatályban kell maradnia.

(5)A gambiai állampolgárokra vonatkozó magasabb vízumdíj fokozatos alapon történő alkalmazásának egyértelmű jelzést kell küldenie a gambiai hatóságok számára arról, hogy meg kell tenniük a visszafogadással kapcsolatos együttműködés javításához szükséges intézkedéseket.

(6)Ezért a 810/2009/EK rendelet 16. cikkének (2a) bekezdésében előírt 120 EUR összegű vízumdíjat kell alkalmazni azon gambiai állampolgárok tekintetében, akik az (EU) 2018/1806 európai parlamenti és tanácsi rendelet értelmében vízumkötelezettség hatálya alá tartoznak. Ez a díj nem alkalmazandó a 12 év alatti gyermekekre. Nem alkalmazható továbbá azokra a kérelmezőkre, akik a 810/2009/EU rendelet 16. cikkének (4) bekezdésével vagy 16. cikke (5) bekezdésének a) vagy c) pontjával összhangban mentesülnek a vízumdíj alól.

(7)Ez a határozat nem érintheti a 2004/38/EK irányelv alkalmazását, amely a szabad mozgás jogát az uniós polgárokhoz csatlakozó vagy őket kísérő családtagokra is kiterjeszti, függetlenül azok állampolgárságától. Ez a határozat tehát nem alkalmazható az uniós polgároknak a 2004/38/EK irányelv hatálya alá tartozó családtagjaira, illetve harmadik országbeli állampolgárok azon családtagjaira, akik az Unió és az adott harmadik ország között létrejött megállapodás alapján a szabad mozgás tekintetében az uniós polgárokéval egyenértékű jogokat élveznek.

(8)Az e határozatban előírt intézkedések nem érinthetik a tagállamoknak a nemzetközi jog szerinti kötelezettségeit, ideértve azokat, amelyek a nemzetközi kormányközi szervezetek fogadó országaiként, illetve az Egyesült Nemzetek Szervezete vagy a területükön működő más nemzetközi kormányközi szervezetek által összehívott nemzetközi konferenciák rendező országaiként hárulnak rájuk. A megemelt vízumdíj alkalmazása ezért nem vonatkozhat a vízumot kérelmező azon gambiai állampolgárokra, akiknek azért van szükségük vízumra, hogy a tagállamok eleget tudjanak tenni az ilyen szervezetek vagy konferenciák fogadó országaiként rájuk háruló kötelezettségeknek.

(9)Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 1. és 2. cikke értelmében Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó. Mivel e határozat a schengeni vívmányokon alapul, Dánia az említett jegyzőkönyv 4. cikkének megfelelően az e határozatról szóló tanácsi döntést követő hat hónapos időszakon belül határoz arról, hogy azt nemzeti jogában végrehajtja-e.

(10)Ez a határozat a schengeni vívmányok azon rendelkezéseinek továbbfejlesztését képezi, amelyek alkalmazásában Írország a 2002/192/EK tanácsi határozattal összhangban nem vesz részt. Ennélfogva Írország nem vesz részt a határozatnak az elfogadásában, az rá nézve nem kötelező és nem alkalmazandó.

(11)Izland és Norvégia tekintetében e határozat az Európai Unió Tanácsa, valamint az Izlandi Köztársaság és a Norvég Királyság közötti, az utóbbiaknak a schengeni vívmányok végrehajtására, alkalmazására és fejlesztésére irányuló társulásáról szóló megállapodás értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK tanácsi határozat 1. cikkének B. pontjában említett területhez tartoznak.

(12)Svájc tekintetében e határozat az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodás értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK határozatnak a 2008/146/EK tanácsi határozat 3. cikkével együtt értelmezett 1. cikke B. pontjában említett területhez tartoznak.

(13)Liechtenstein tekintetében ez a határozat az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodáshoz való csatlakozásáról szóló jegyzőkönyv értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK határozatnak a 2011/350/EU tanácsi határozat 3. cikkével együtt értelmezett 1. cikke B. pontjában említett területhez tartoznak.

(14)Ez a határozat a 2003. évi csatlakozási okmány 3. cikkének (2) bekezdése, a 2005. évi csatlakozási okmány 4. cikkének (2) bekezdése és a 2011. évi csatlakozási okmány 4. cikkének (2) bekezdése értelmében a schengeni vívmányokon alapuló, illetve azokkal egyéb módon összefüggő jogi aktus,

ELFOGADTA EZT A HATÁROZATOT:

1. cikk

Hatály

(1)Ez a határozat az (EU) 2018/1806 rendelet értelmében vízumkötelezettség hatálya alá tartozó gambiai állampolgárokra alkalmazandó.

(2)Ez a határozat nem alkalmazandó Gambia azon állampolgáraira, akik az (EU) 2018/1806 rendelet 4. vagy 6. cikke értelmében vízummentességet élveznek.

(3)Ez a határozat nem érinti azt a lehetőséget, hogy a 810/2009/EK rendelet 16. cikkének (6) bekezdésével összhangban egyedi esetekben el lehessen engedni vagy csökkenteni lehessen a fizetendő vízumdíj összegét.

(4)Ez a határozat nem alkalmazandó a vízumkérelmet benyújtó azon gambiai állampolgárokra, akik valamely uniós polgár 2004/38/EK irányelv hatálya alá tartozó családtagjai, illetve harmadik országbeli állampolgárok azon családtagjai, akik az Unió és az adott harmadik ország között létrejött megállapodás alapján a szabad mozgás tekintetében az uniós polgárokéval egyenértékű jogokat élveznek.